Diari Oficial de la Generalitat Valenciana


Sumari del DOGV 4117, del 30-10-2001 (2001/10684)

ACORD de 25 de setembre de 2001, de la Comissió Territorial d'Urbanisme de Castelló, relatiu a la modificació puntual del Pla General de Vila-real relatiu a l'illa 280 del sòl urbà.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   4117

Data del DOGV
:   30-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/10665


Data del document
:   25-09-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Vila-real
    * pla d'urbanisme

ACORD de 25 de setembre de 2001, de la Comissió Territorial d'Urbanisme de Castelló, relatiu a la modificació puntual del Pla General de Vila-real relatiu a l'illa 280 del sòl urbà. [2001/X10158]
  
Vist l'expedient relatiu a la modificació puntual del Pla General de Vila-real relatiu a l'illa 280 del sòl urbà, i de conformitat amb els següents:
  
Antecedents
  
Primer. El ple de l'Ajuntament de Vila-real va acordar exposar al públic la modificació per acord de 30 d'abril de 2001, la qual cosa es va dur a terme mitjançant anuncis inserits en el periòdic Levante de 24 de maig de 2001 i en el Diari Oficial de la Generalitat Valenciana de 31 de maig de 2001. Transcorregut el període d'informació al públic, durant el qual no es van presentar al·legacions, el ple va aprovar provisionalment la modificació en la sessió de 16 de juliol de 2001, després d'això l'expedient va tindre entrada en el Servei Territorial d'Urbanisme, per a la seua aprovació definitiva, el 6 d'agost de 2001.
  
Segon. El projecte consta de memòria i plànols.
  
Tercer. L'objecte de la modificació és la remodelació de l'illa núm. 280 del sòl urbà del Pla General de Vila-real, situada en la zona oest del sòl urbà residencial, entre la Bassa d'Insa i el c/ de Sant Mateu.
  
D'esta manera, es crea un nou vial de 8 metres d'amplària (excepte en la part inicial al costat del c/ de Sant Mateu, façana esquerra sentit sud-nord, on té una xicoteta inflexió per a respectar l'edificació existent) entre el c/ de Sant Mateu i el c/ de Sant Marc, que facilita l'accés a les edificacions residencials existents, i es permeabilitza la zona i s'incrementa l'espai dotacional públic viari), de manera que l'illa se subdivideix en dues, la 280-1 i la 280-2.
  
Per a compensar l'increment en m2 de sostre que podria produir-se amb l'obertura del nou vial, es redueix la quantitat de plantes permés en la part de l'illa remodelada recaient al c/ del Mestre Serrano, que passa de VI plantes a III plantes, excepte la part recaient al c/ de Sant Mateu, que es defineix com a IV plantes, i per a la nova façana edificable s'estableix una quantitat de plantes també de III.
  
D'aquesta manera, amb la modificació el sòl dotacional (viari) augmenta en 644 m2 i l'edificabilitat total passa de 6.580 m2t en planta baixa a 5.936 m2t i de 23.842 m2t en planta a 12.500 m2t.
  
Quart. No s'han emés informes sectorials.
  
Fonaments de dret
  
Primer. La tramitació de la modificació ha sigut correcta, de conformitat amb el que estableixen els articles 38 i següents de la Llei 6/1994, de 15 de novembre, Reguladora de l'Activitat Urbanística (LRAU).
  
Segon. La documentació està completa, a l'efecte del compliment del que estableix l'article 27 de la LRAU.
  
Tercer. La modificació que s'examina suposa la introducció d'alteracions en l'ordenació detallada d'una illa del sòl urbà, amb la creació d'un nou vial.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, i, en aquests casos, l'administració gaudeix d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que està vedat a la resolució autonòmica d'aprovació qüestionar la interpretació de tal interés formulada pel Municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar en aquest cas a dur a terme un control de mera legalitat del contingut de la modificació. En el cas que ens ocupa la modificació s'ajusta a criteris de racionalitat i de millora de l'interés públic i no vulnera cap precepte legal, per la qual cosa no es pot efectuar cap inconvenient a la seua aprovació.
  
Quart. La modificació que s'examina, com ja s'ha dit, suposa la creació d'un nou vial en sòl urbà i xicotetes alteracions en la qualificació d'una illa situada en aquesta classe de sòl. Certament, aquest aspecte de l'ordenació detallada del sòl urbà no incideix en l'exercici autonòmic de cap de les comeses enumerades en l'article 40.1 de la LRAU (excepte en allò que es refereix al control de legalitat), sinó que es tracta d'un assumpte d'exclusiu interés públic local, en el qual, de conformitat amb l'article 40.2 de la citada llei, està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat.
  
No obstant això, s'ha d'assenyalar, igualment, que, tot i que tractant-se d'una qüestió de discrecionalitat emmarcable dins de l'autonomia municipal, no per això deixen d'actuar determinats límits a què tal potestat discrecional ha d'acomodar-se. En particular, ací cal citar els límits derivats de l'existència d'uns fins conforme als quals, segons l'article 2.2 de la LRAU, s'ha d'exercitar la potestat de planejament (assegurar un entorn ambiental, rural o urbà, adequat al desenvolupament de la persona, la seua qualitat de vida i el seu dret a gaudir d'un habitatge digne, així com dels espais i les construccions constitutius del patrimoni cultural col·lectiu), fins que determinaran totes les decisions públiques respecte a la utilització dels terrenys. Igualment, per exigència del principi constitucional d'interdicció de l'arbitrarietat dels poders públics (article 9.3 de la Constitució), la decisió discrecional ha d'estar prou motivada en criteris de racionalitat.
  
La modificació que s'examina s'ajusta a aquests principis de racionalitat, per la qual cosa, en aquest sentit, no hi ha obstacle a l'aprovació.
  
Cinqué. L'article 55.3 de la LRAU estableix que tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantenir la proporció i la qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards de l'ordenació. Aquest precepte legal es troba desplegat per l'article 17 de l'annex del RPCV que regula l'estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que quan ni l'antiga ordenació (a) ni la nova (n) complisca els dits estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.
  
La modificació que ens ocupa, tal com expressament consta en la documentació que la integra, compleix l'estàndard exigible previst en l'article 17 de l'annex del RPCV.
  
En suma, cap obstacle existeix a l'aprovació definitiva de la modificació.
  
Sisé. De conformitat amb el que estableix els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme que en el cas de municipis de menys de 50.000 habitants tindrà directament efectes de resolució executòria.
  
En virtut de tot el que s'ha exposat anteriorment, la Comissió Territorial d'Urbanisme de Castelló acorda:
  
Aprovar definitivament la modificació puntual del Pla General de Vila-real relativa a la creació d'un nou vial en l'illa núm. 280 del sòl urbà.
  
Contra el present acord, que no posa fi a la via administrativa, podrà interposar-se recurs administratiu d'alçada, en el termini d'un mes, davant del conseller d'Obres Públiques, Urbanisme i Transports, això sense perjuí d'utilitzar qualsevol altre recurs que es considere oportú.
  
Castelló de la Plana, 25 de setembre de 2001.- El secretari de la Comissió Territorial de Urbanisme: Fernando Renau Faubell.